作者:李曾伯
標題:賀新郎
內容:日近長安路。喜驂鸞、帶簪遊戲，弓旌招去。聞道漢朝帷幃裡，要問娵隅蠻語。嗟時事、尚茲多故。辦取忠謀宜入告，見石洪、曾在烏公府。須細訪，風寒處。左荊右嶺中湘浦。願扶持、東南溫厚，老天張主。翹館欽賢人共說，一飯每勤三吐。公此去、好官須做。從臾涇舟同共濟，更綢繆、桑土先陰雨。滅此虜，直朝暮。